*De nekem nagyobb bizonyságom van Jánosénál, mert azok a dolgok, amelyeket rám bízott az Atya, hogy elvégezzem őket – tehát amiket cselekszem – azok tesznek bizonyságot rólam, hogy az Atya küldött engem.* Jn 5,36

Jézus jogosan hivatkozott azokra a tettekre, amelyeket az Atya megbízásából itt a földön véghezvitt. Hogyan másként beszélhetnénk a halott feltámasztásáról, a leprás gyógyulásáról, a vakon született látásának „megteremtéséről”, mint Isteni csodákról. Ezek a dolgok valóban azt bizonyítják: az Isten Fia közöttünk jár.

Akkor és ott nagy nyilvánosságot kaptak ezek a történések. Ma is vannak hasonló esetek, csak nem bírnak kellő hírértékkel. Pedig aki átél egy gyógyulást, attól ezt a tényt nem lehet elvenni. De Jézus küldetésének okát nem ezek a cselekedetek jelentik!

Az Atya azért küldte a Fiát a földre „mert úgy szerette a világot...” Jézus küldetése az Atya szeretetéről beszél és ez a fő mondanivaló! *Vadon Gyula*